**Каримова Разия Елеупанқызы**

*п.ғ.м., аға оқытушы*

*Абай атындағы ҚазҰПУ*

*Мектепке дейінгі, әлеуметтік педагогика және өзін-өзі тану*

*білім беру бағдарламаларын кәсіби даярлау бөлімі*

 *(Қазақстан, Алматы қ.)*

**ТЕАТРЛАНДЫРЫЛҒАН ОЙЫНДАР АРҚЫЛЫ МЕКТЕП ЖАСЫНА ДЕЙІНГІ БАЛАЛАРДЫ ҰЖЫМДЫҚ**

**ҚАРЫМ - ҚАТЫНАСҚА ТӘРБИЕЛЕУ**

Мектеп жасына дейінгі баланы тәрбиелеу мен жан-жақты дамыту ісіне байланысты тапсырмаларды шешуде театр ерекше рөл атқарады. Театрдың бала өмірінде алатын орны зор. Әдетте адамның жеке басының қасиеттері бес жасқа дейін қалыптасады. Сондықтанда да баланың жан-жақты қалыптасуы үшін мектеп жасына дейінгі бүлдіршіндердің бойына жақсы, жағымды қасиеттерді сіңіре білу керек. Бала әр нәрсеге құмар, қызыққыш, ол өзінің айналасында болып жатқан өзгерісті, тамаша құбылыстарды сезінуге тырысады. Оның жан-жақты дамып, жеке тұлға болып тәрбиеленуіне, тілінің дамуын театрландырылған ойындар арқылы жетілдіруге болады. Ал, театрландырылған ойындарды балалар қызықтап ойнайды. Театрландырылған ойындар рөлдік ойындардан тек желісі ғана емес, сондай-ақ ойнау іс-әрекетінің сипатымен ерекшеленетіні айқындалған. Театрландырылған ойындар ойын – қойылымдары болып саналады, бұл жерде балаларға арналған көркемдік шығармаларды сахналық қойылымдарға айналдырып, оларды кейіпкер ретінде қатыстырудың маңызы зор. Баланы сахнада кейіпкер ретінде ойната отырып, оның жеке тұлғасын жан-жақты дамыту. Оның бойында әдебиетке, мәдениетке, өнерге деген құштарлықты ояту. Бүлдіршіндер сахнада шағын рөлдерде ойнау арқылы байланыстыра сөйлеуге, әдемі киініп, жинақы жүруге, үлкендермен және өзге де балалармен тіл табыса білуге, ұжымдық қарым-қатынас жасауға үйренеді. Театр әр балаға қуаныш, қызық, ұмытылмас әсер сыйлайды. Балалардың эстетикалық талғамын, қиялын дамытады. Қазақ халқының өнер жұлдыздарының бірі Ш. Айманов «Театр-адамдарды туыстыратын шығармашылық отбасы, сахна өнері-тіл жетпес құдыретті өмір шындығын білу, яғни адамның сахнаны сүймеуі мүмкін емес»-деген болатын. Балалар тілін дамытуда, олардың өмірге деген көркемдік көзқарастарын қалыптастыруда, ұжымдық қарым-қатынасқа тәрбиелеуде театрландырылған қойылымдар ерекше рөл атқарады. Балалар кейіпкерлерді ойнай отырып, олардың іс-әрекеттері мен мінез-құлықтарын береді және ойын арқылы ұжымдық қарым-қатынас орната отырып, адамгершілік жақсы қасиеттері қалыптасады. Сондықтан да, театр қойылымдары балабақша тәрбиеленушілері үшін маңызын еш уақытта жоймақ емес.

Қазір балабақшаларда балалармен ертегілер мен әдеби шығармаларды рөлмен ойнау, қойылымдар қою жұмыстары жақсы жүргізілуде. Дегенмен де осы жұмыстарды жүргізуде кездесетін қиындықтар мен қарама-қайшылықтар да жоқ емес. Олардың ең негізгісі қазақ ертегілерінің кейіпкерлерінің қуыршақ театрына арналған қуыршақ киімдерінің жоқтығы. Ертегілердің балалардың жас ерекшеліктеріне қарап іріктелінбегендігі. Қазақ жазушыларының балалар жасына арналған шығармаларының аздығы. Біз қандайда бір ертегі немесе көркем шығарманы театрландыратын болсақ, міндетті түрде жоспарлап, мақсаты мен міндетін нақтылап, әдіс-тәсілдерін іріктеп алуымыз қажет. Мақсат, міндет, әдіс-тәсілдер дұрыс жүйелі, нақты болса, онда жүргізілген жұмыс нәтижелі болады.

 Мысалы, театрландырылған қойылымдар арқылы орта жастағы балалардың тілін дамыту, өмірлік оң көзқарастарын қалыптастыру, ұжымдық қарым-қатынас жасауға тәрбиелеу деп мақсат қоямыз. Осы мақсатқа жетуде төмендегідей міндеттер қойылады: - театрландырылған қойылымдар арқылы балалардың ұжымдық қарымқатынасын қалыптастыру; - кейіпкерлердің іс-әрекеттері мен дауыс ырғақтарын сәйкестендіре дұрыс сөйлеуге баулу; - ұжымдық қарым-қатынас орната отырып, шығарма барысын, мазмұнын ұғынуға, рөлдерді түсініп ойнауға үйрету; - балалардың жас ерекшеліктеріне байланысты материалдарды жинақтау; - қойылымдарға қажетті театр түрлерін іріктеп, дайындау; - қойылымдарға керекті көрнекіліктер мен құрал-жабдықтарды дайындау (ширма, атрибуттар, кастюмдар т.б.) - ата-аналармен жұмыс: қойылымдарға ата-аналарды қатыстыру, газеттер, жылжымалы папкалар шығару, қажетті жабдықтар дайындауға көмектесу. Жұмысты жүйелі жүргізу негізінде төмендегі нәтижелерге қол жеткізіледі: - балалардың сөздік қорлары толығып, тілі дамиды; - өзара қарым-қатынасқа түсу негізінде ұжымдық қарым-қатынас орната алады; - байланыстырып сөйлеуге дағдыланады; - дұрыс дыбыстау, мәнерлеп сөйлеу дағдылары қалыптасады; - театр өнеріне деген қызығушылықтары артады. Мектепке дейінгі жасөспірім баланы тәрбиелеумен дамыту ісіне байланысты мақсаттарды шешуде сахна \театр\ ерекше рөл атқарады. Сахналандырылған ойындар желілі рөлдік ойындардан тек желілі ғана емес, сондай-ақ ойнау іс әрекетінің сипатымен ерекшеленетіні айқындалған. Сахналандырылған ойындар ойын- қойылымдары болып саналады, өйткені олар әдеби шығармалар түрінде белгілі бір мазмұнға ие, сондықтан балалар кейіпкерлерді ойнайды. Онда нағыз театр өнеріндегідей айшықты құралдар көмегімен- дауыс ырғағы, бет әлпетінің өзгеруі, қол қимылдары, дене бітімінің жағдайы мен жүріс-тұрысы арқылы нақты бейнелер қалыптасады. Мектепке дейінгі орта жастағы балалардың өзі театр ойындарын өз бетінше ойнамайды. Олардың қызығушылығын, тәрбиешінің ұсынысы бойынша және басқаруымен болатын сахналау ойындары арттырады. Егер де бірінші сәбилер тобынан бастап, балалар тәрбиешінің көмегімен халық әндерімен кішігірім тақпақтарды, жұбату өлеңдерді, кіші сахна көрністерін ойнаса, екінші сәбилер тобында театрдың ойыншықтарын пайдалана отырып,мұны одан әрі жалғастырса, онда ересектер тобында театр іс әрекеті өз бетінше болуы мүмкін. Нағыз театрдың өзінен көрген, сондай-ақ өздері қойған сахналық ойындар балалардың ой өрісін-кеңейтеді, ұжым болып әрекет етуге, өзара қарым-қатынасқа түсуге, балаларды әңгімеге араласуға, спетакль туралы ата-аналарына, жолдастарына әңгімелеп беруге итермелелейді. Бұның бәрі сөйлеу қабілетінің дамуына, диалог түрінде сөйлеуге, өзі алған әсерін монолог түрінде сөйлеп жеткізуге, ұжымдық қарым-қатынас орнатуға себебін тигізеді. Ертегілер дүниесіне сапар шегу балалардың қиялдау, елестету, тіпті өздерін ойдан шығару қабілетін дамытады, ұжымдық қарым-қатынасқа тәрбиелейді. Әдебиеттің ең озық үлгілерінің адамгершілік рухында тәрбие алған балалар өздері шығарған ертегілермен әңгімелерінде өздерін әділетті көрсетіп, әлсіздермен жәбірленгендерді қорғап жауыздарды жазалауға тырысады. Барлық балалар театрды тамашалағанды жақсы көреді. Бала тәрбиесінде әр түрлі театрдын алатын орны ерекше.

Қуыршақ театры баланың дүние танымын қалыптастыруда, үлкен рөл атқарады. Балалар әртістермен бірге күліп бірге жылап отырып, өздерін мазалап жүрген көптеген мәселелердің шешімін табады. Бүгінде балалардың дамуына үлкен ықпал ететін қуыршақ театрының құпияларын айтатын болсақ; Тілін дамытады, себебі балалардың қолдарының саусақтарының жетілуі мен орталық мидың тілдің дамуына жауапты бөлігіне әсер етеді. Қысқа тақпақтарды жаттап, оны өзіне тән орындау кезіне бастап-ақ кішкене көлемді спетакльдер ойнала бастайтыны белгілі. Сөзіміз дәлелді болу үшін өзіміз ұйымдастырған театр түрлерінен үзінді берейік. Саусақ театры: театр қуыршақтарының ішіндегі ең жеңілі, қол жетімдісі. Саусақ театрын оқу қызметінен тыс кезде де қолдануға болады. Ас ішер алдында қолдануға болады. Тамақ ішер кезде саусақ қуыршағы арқылы:\тақпақ айтуға болады \Тамақ ішер кез келді.

Сөйлемейміз, күлмейміз.

Астан басқа өзгені,

Көзімізге ілмейміз /

 астарың дәмді болсын/

Балаларға арналған көркем шығарманы оқыту неғұрлым дұрыс ұйымдастырылса, мектеп жасына дейінгі балалардың эстетикалық талғамын дамыту соғұрлым табысты болады. Тіпті кішкентайлар тобынан бастап-ақ тақпақпен қысқа өлеңдерді айтқызғанда көркем сөздер әсерлі естілу үшін үстел үстіндегі театрды, қысқа сахналы қойылымдар көрсетуді қолдана берген жөн.

 - Бірінші кезеңде балалар ұжым болып, ертегі мәтінін ауызша айтады;

 - Екінші кезеңде ертегінің барлық кейіпкерлері үшін айту бір балаға ғана ұсынады.

- Үшінші кезеңде балалар бірнеше шығармашылық тапсырмаларды орындайды. \қорқыныш, қуаныш сезімдерін көрсете білу және т.с.с. - Төртінші кезеңде рөлдерге бөлініп, ертегіні орындау жүзеге асырылады. Театр балалардың көркем қабілеттіліктерінің жетілдіріп қана қоймай оларды тұлға аралық және ұжымдық қарым-қатынасқа, өнерге деген қызығушылықтарын арттырады. Сонымен бірге сахнаға бейімделген балалардың бойында өзіне деген сенім артып, алғашқы қол шапалақтауларды сезіне алады. Қалай десекте театр- балалар үшін мереке,демалыс орны.

Ал осындай бақытқа жол ашу біздер, тәрбиешілер үшін үлкен табыс. Сонымен қорыта келгенде: - баланы театрланған ойын әрекеті арқылы ұжымдық қарым-қатынасқа тәрбиелеудің ғылыми-теориялық негізі айқындалды; - театрланған ойын әрекеті арқылы балаларды ұжымдық қарымқатынасқа тәрбиелеудің қазіргі жағдайы мен педагогикалық мүмкіндіктері анықталды; - баланы театрланған ойын әрекеті арқылы ұжымдық қарым-қатынасқа тәрбиелеудің құрылымдық - мазмұндық моделі құрылып,өлшемдері мен көрсеткіштері және деңгейлері сараланды; - баланы театрланған ойын әрекеті арқылы ұжымдық қарым-қатынасқа тәрбиелеудің әдістемесі жасалынып және оны тәжірибелік сынақтан өткізіліп, нәтижесі шығарылды.

**Әдебиеттер:**

1. Кулюткин Ю.Н. Личностные факторы развития познавательной активности учащихся в процессе обучения//Вопросы психоло-гии. 1984.№ 5. Ребенок и общество. – М., Академия, 2003. –336 с.

2. Караменко Т.И., Караменко Ю.Г. Кукольной театр –дошкольникам. - М., 1982.-191с.

 3. Запорожец А.В. Избранные психологические труды. В 2-х томах. - М., 1986.

4.Маркова Т.А. Воспитание трудолюбия у дошкольников.- М., 1991. -132с

5. Мухина В. С.Педагогикалық және жас ерекшелігі психологиясы. - А., 1999.